Eksoskelet skal forhindre overbelastning af håndværkere

Eksoskeletter er næppe noget mange forbinder med malere, tømrere eller andre håndværkere. Men opgaver, der foregår over hovedhøjde slider på kroppen. Derfor vil værktøjsproducenten Festool forsøge af afsætte sit nye eksoskelet, ExoActive, til lige præcis håndværkere.

– Det er ingen hemmelighed, at håndværkere er i højere risiko for nedslidning end andre faggrupper. Det er en problematik, vi altid har fokus på, når vi udvikler vores produkter, og med ExoActive tager vi et væsentligt skridt. Vi tror på, at den kan revolutionere branchen, forklarer Paw Mikkelsen, der er tømrer og produktspecialist hos Festool.

300 testpersoner i syv europæiske lande har siden maj 2023 anvendt ExoActive i et internationalt studie. Resultaterne fra byggepladserne peger på, at det nye eksoskelet aflaster skuldermuskulaturen foran med op til 30 procent.

Via en gratis app kan ExoActive også indstilles til opgaven via smartphone (foto: Festool).

ExoActive har en maksimal støttekraft på 50 newton pr. arm. Det er batteridrevet og har en driftstid på mellem halvanden og fem timer, alt afhængig af arbejdsopgave. Med den medfølgende Festool Work-app (Android + iOS) kan ExoActive også indstilles til opgaven via smartphone.

Eksoskelettet tages på som en rygsæk. Det vejer 7 kilo, men sikrer, ifølge producenten, “maksimal bevægelsesfrihed”.

Krabaten kommer i handelen til oktober. Prisen er der endnu ingen oplysninger om, men billig bliver det næppe …

Det nye eksoskelet danner en enhed med kroppen og er lige så let at tage på som en rygsæk (foto: Festool).